Regter Zondo moet wys kommissie het tande | Netwerk24
Regter Zondo moet wys kommissie het tande
Deur Toffie van Vuuren, Naboomspruit 10 September 2018 00:00
Regter Raymond Zondo moet die publiek se vertroue in kommissies herstel.
In “Regter dreig regering met hof oor Valke-sake” (06.09) word berig regter Frans Kgomo (wat wangedrag van lede van die Valke ondersoek) is geïrriteerd oor die feit dat hy nie die samewerking van staatsinstellings kry om sy werk na behore te doen nie.
Die blote feit dat Kgomo bykans geen logistieke steun in die vorm van kantooradministrasie en personeel het nie, laat dit klink asof iemand graag wil hê dat die kommissie ook nie te veel beroering moet veroorsaak nie.
Die Seriti-kommissie word allerweë as ’n totale klug deur Jan Publiek afgemaak weens die absurde bevindinge ná jare se ondersoeke en miljoene rande wat elders handig aangewend kon word.
Zondo moet uit die staanspoor wys dat dié kommissie tande het. Hy moet mense dagvaar om te kom getuig indien hulle dit nie vrywillig wil doen nie.
Andersyds weet ons ook van die invloed wat oudpres. Jacob Zuma en sy trawante nog steeds het.
Getuies wat gedagvaar word, moet – indien nodig – in ’n getuiebeskermingsprogram opgeneem word.
Ek hoop regtig die Zondo-kommissie sal reg laat geskied aan die titel van ’n geregtelike kommissie wat staatskaping sonder vrees of vooroordeel sal oopvlek en dat alle begunstigdes strafregtelik vervolg sal word.
Meer oor: Mystem | Lesersbrief | Ondersoek Na Staatskaping | Zondo-Kommissie